Imam: Derfor er der kønsopdeling

Sherin Khankan er imam og religionssociolog. Hun forklarer, at kønsopdelingen, som nogle muslimer praktiserer, kan hænge sammen med, hvordan man forstår og læser Koranens vers.

- Der er meget forskellige holdninger blandt muslimerne i forhold til kønsadskillelse i det offentlige rum. Ligesom andre religioner er der forskellige måder at praktisere og forstå Islam på. Nogle bruger bestemte vers i Koranen som argumenter for, og andre bruger vers, der taler imod. Det kommer meget an på, hvem du er, og hvor du står.

- Det er vigtigt at forstå nuancerne. Det er ikke vigtigt, om man kan finde argumenter for eller imod i Koranens vers. For Koranen er kompleks og kan forstås og fortolkes på mange måder ligesom kristendommen, jødedommen og flere andre religioner kan, siger hun og pointerer, at traditioner også er på spil i holdningen til, om mænd og kvinder skal sidde sammen eller adskilt.